Mɛni Esa Akɛ Male Yɛ Mfonirii Ni Akɛwoɔ Intanɛt Lɛ Nɔ Koni Mɛi Ana Lɛ He? | Saji Ni Oblahii Kɛ Oblayei Biɔ\nKANEMƆ YƐ Afrikaans Albania Amharic Arabic Arabic (Lebanon) Armenia Azerbaijani Bicol Bislama Blɔfo Brazil Mumuii Awiemɔ Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Cibemba Croatia Czech Dangme Denmark Dutch Efik Estonia Ewe Faroese Fiji Finland Fon French Ga Georgia Germany Greenland Haitian Creole Hausa Hebri Hela Hiligaynon Hindi Hindi (Roman) Hungary Iban Iceland Iloko Indonesia Isoko Italia Japan Kamba Kazakh Kazakh (Arabic) Kiluba Kinyarwanda Kirghiz Kirundi Korea Latvia Lingala Lithuania Low German Macedonia Malagasy Malay Malayalam Mongolia Myanmar Ndau Nepali Norway Nzema Oromo Ossetia Pangasinan Papiamento (Aruba) Papiamento (Curaçao) Poland Portugal (Portugal) Portuguese (Brazil) Punjabi Quichua (Imbabura) Rarotongan Romania Russia Russia Mumuii Awiemɔ Samoa Serbia (Roma) Serbian (Cyrillic) Sesotho (South Africa) Shona Sinhala Slovak Slovenia Solomon Islands Pidgin Spania Spania Mumuii Awiemɔ Sunda Swahili Sweden Tagalog Tamil Tatar Telugu Tetun Dili Thailand Tigrinya Tiv Tsonga Turkey Turkmen Tzotzil Ukrain Urdu Uzbek Uzbek (Roman) Vietnam Welsh Xhosa Yoruba\nOtee he ko oyaajɔɔ ohe ni ootao ni ogba onanemɛi nɔ fɛɛ nɔ ni yaa nɔ yɛ he ni otee lɛ! Te obaafee tɛŋŋ okɛɛ amɛ? Ani\nobaaŋma yɛ postcard nɔ kɛmaje amɛteŋ mɔ fɛɛ mɔ?\nobaasɛndi amɛ fɛɛ e-mail?\nokɛ ofotoi lɛ baawo intanɛt lɛ nɔ koni amɛkwɛ?\nBe ni oniimɛi kɛ onaamɛi tamɔ bo lɛ, amɛkɛ postcard lɛ tsuɔ nii.\nBe ni ofɔlɔi tamɔ bo lɛ, amɛsɛndiɔ e-mail.\nŊmɛnɛ lɛ, oblahii kɛ oblayei babaoo ni aŋmɛɔ amɛ gbɛ ni amɛkɛ intanɛt lɛ atsu nii lɛ kɛ amɛfotoi woɔ intanɛt lɛ nɔ. Ani bo hu ofeɔ nakai? Kɛ́ nakai lɛ, sane nɛɛ baaye abua bo koni otsi ohe kɛje oshãrai komɛi ahe.\nMɛɛ sɛɛnamɔi yɔɔ he?\nMɛɛ oshãrai yɔɔ he?\nEyɛ oya. “Kɛ́ mikɛ minanemɛi je kpo loo wɔtee he ko wɔyaajie wɔhiɛtserɛ lɛ, manyɛ mikɛ fotoi awo intanɛt lɛ nɔ yɛ jɛmɛ nɔŋŋ koni mɛi ana.”​—Melanie.\nEyɛ mlɛo. “Kɛ́ okɛ mfonirii wo jɛmɛ lɛ, ewaaa akɛ onanemɛi baana, ni no yɛ mlɛo kwraa fe kɛ́ okɛtsɔ e-mail nɔ.”​—Jordan.\nEyeɔ obuaa bo ni okɛ mɛi shãraa be fɛɛ be. “Mikɛ minanemɛi kɛ miwekumɛi lɛ ekomɛi ateŋ jɛkɛ. Be fɛɛ be ni amɛkɛ fotoi baawo jɛmɛ lɛ, etsɛɛɛ ni minaa, etamɔ nɔ ni minaa amɛ gbi fɛɛ gbi!”​—Karen.\nEhãŋ ofee shweshweeshwe. Kɛ́ okamara lɛ yɛ nɔ ni hãa aleɔ he ni oyɔɔ lɛ, no lɛ, kɛ́ okɛsha mfoniri ni okɛwo intanɛt lɛ nɔ lɛ, ebaahã ana ohe saji krokomɛi ni jeee akɛ oje gbɛ okɛwo jɛmɛ. Wɛbsait ni ji Digital Trends lɛ bɔ amaniɛ akɛ, “kɛ́ okɛ fotoi kɛ nibii krokomɛi wo intanɛt lɛ nɔ lɛ, ojotswalɔi ni yɔɔ sɔftwɛɛ ni hãa aleɔ mɛi ahe saji lɛ baanyɛ amɛna he ni oyɔɔ.”\nAnɔkwa, ojotswalɔi komɛi sumɔɔ ni amɛle bei ni obɛ shĩa. Digital Trends lɛ bɔ amaniɛ be ko akɛ, ojotswalɔi etɛ bote shĩai 18 amli be ni mɔ fɛɛ mɔ eje kpo. Te amɛfee tɛŋŋ amɛle akɛ mɛi nɛɛ bɛ shĩa lɛ? Amɛtee intanɛt lɛ nɔ, ni amɛtsɔ nibii ni mɛi kɛwo nɔ lɛ anɔ amɛna be ni mɛi lɛ yɔɔ shĩa kɛ be ni amɛbɛ shĩa, ni no hã amɛyaju mɛi lɛ anibii ni naa shɛɔ Amerika dɔlai 100,000.\nObaana nibii ni osumɔɔɔ ni onaa. Efeee mɛi komɛi hiɛgbele akɛ amɛkɛ nibii ni esaaa baawo intanɛt lɛ nɔ ni jeŋ fɛɛ ana. Oblayoo ko ni atsɛɔ lɛ Sarah lɛ kɛɛ akɛ: “Nɔ ni ehiii fe fɛɛ ji ni obaakwɛ mɛi ni oleee lɛ ahe saji kɛ mfonirii ni yɔɔ intanɛt lɛ nɔ lɛ. Etamɔ nɔ ni onyiɛ he ko ni oleee jɛmɛ jogbaŋŋ ni ohiɛɛɛ map. Kɛ́ okwɛɛɛ ni ahi lɛ obaayaje he ko ni osumɔɔɔ.”\nEbaanyɛ ehe obe. Oblayoo ko ni atsɛɔ lɛ Yolanda lɛ wie akɛ, “Ewaaa akɛ fotoi hei akwɛmɔ kɛ saji hei ni mɛi kɛwo nɔ lɛ akanemɔ baahe obe fɛɛ. Ebaashɛ be ko ni hiŋmɛitswaa fɛɛ hiŋmɛitswaa lɛ, obaasumɔ ni okwɛ ofoŋ lɛ nɔ akɛ nɔ ko hee eba lo.”\nKɛ́ okɛ ofotoi woɔ intanɛt lɛ nɔ koni mɛi ana lɛ, no lɛ, esa akɛ oná henɔyeli\nOblayoo ko ni atsɛɔ lɛ Samantha lɛ hu wie akɛ. “Esa akɛ makwɛ be falɛ ni mikɛyaa intanɛt lɛ nɔ lɛ waa. Kɛ́ oosumɔ ni okɛ ofotoi awo intanɛt lɛ nɔ koni mɛi ana lɛ, no lɛ, esa akɛ oná henɔyeli.”\nTswaa ofai shi akɛ, obaatsi ohe kɛje mfonirii ni bɛ hiŋmɛi nɔ lɛ ahe. Biblia lɛ kɛɛ: “Mikɛ nɔ ko gbonyo emaŋ mihiɛ.”​—Lala 101:3.\n“Mifɔɔ nibii ni minanemɛi lɛ kɛwoɔ intanɛt lɛ nɔ lɛ kwɛmɔ, shi be fɛɛ be ni mana akɛ amɛteŋ mɔ ko kɛ nɔ ko ni esaaa ewo nɔ lɛ, mijieɔ lɛ yɛ mɛi ni mikwɛɔ amɛfotoi lɛ ateŋ.”​—Steven.\nOkɛ mɛi ni kɛ bo ehiɛɛɛ susumɔ kome yɛ jeŋba he lɛ akabɔ, ejaakɛ amɛyeŋ amɛbuaŋ bo. Biblia lɛ kɛɔ akɛ: “Nyɛkahãa alakaa nyɛ. Naanyobɔɔ gbonyo fiteɔ jeŋba kpakpa.”​—1 Korintobii 15:33, shishigbɛ niŋmaa.\n“Kaakwɛ fotoi akɛni mɛi babaoo nyaa he lɛ kɛkɛ hewɔ. Bei pii lɛ, jɛmɛ yakayakanii kɛ mɛi ni hiɛ amɛhe efoji, kɛ mfonirii krokomɛi hu ni ehiii lɛ yɔɔ.”​—Jessica.\nHã ohe be ni okɛbaaya intanɛt lɛ nɔ kɛ shii abɔ ni okɛ fotoi baawo nɔ. Biblia lɛ kɛɔ akɛ: “Be fɛɛ be lɛ, nyɛhiɛ ahia nyɛhe nɔ jogbaŋŋ koni nyɛkanyiɛ akɛ mɛi ni hiɛ kãaa shi, shi moŋ akɛ hiɛshikalɔi, koni nyɛkɛ nyɛbe atsu nii jogbaŋŋ.”​—Efesobii 5:​15, 16.\n“Mikpa mɛi ni kɛ fotoi woɔ intanɛt lɛ nɔ kɛkɛ lɛ afotoi lɛ kwɛmɔ.’ Akɛ nɔkwɛmɔnɔ lɛ, mɔ ko baaya ŋshɔ lɛ naa ni ebaayasha ŋoŋo foto, ni ekɛ no sɔŋŋ 20 baawo intanɛt lɛ nɔ koni mɛi akwɛ. Eyɛ naakpɛɛ waa, aloo? Ebaahe bo be babaoo dani obaakwɛ fɛɛ otã!”​—Rebekah.\nKwɛmɔ jogbaŋŋ ni fotoi ni okɛwoɔ intanɛt lɛ nɔ lɛ akagbala mɛi ajwɛŋmɔ kɛba onɔ bɔ ni esaaa. Biblia ŋmalɔ Paulo wie akɛ: “Miikɛɛ nyɛteŋ mɔ fɛɛ mɔ akɛ ekabu ehe tsɔ fe bɔ ni sa akɛ ebuɔ ehe.” (Romabii 12:3) Kaasusu akɛ onanemɛi lɛ baaná mfonirii kɛ nibii krokomɛi ni okɛwo jɛmɛ lɛ ahe miishɛɛ.\n“Mɛi komɛi kɛ fotoi ni amɛ diɛŋtsɛ amɛsha amɛhe lɛ babaoo woɔ intanɛt lɛ nɔ. Kɛ́ minaanyo ji bo lɛ, mile bɔ ni oyɔɔ hã, ehe ehiaaa ni be fɛɛ be lɛ, makwɛ ofoto dã!”​—Allison.\n“Mito he ni mikɛ mifotoi lɛ woɔ yɛ intanɛt lɛ nɔ lɛ he gbɛjianɔ bɔ ni jeee mɔ fɛɛ mɔ kɛkɛ baana. Mɛi ni mile jogbaŋŋ ni minyɛɔ mikɛ amɛ gbaa sane hiɛ kɛ hiɛ kɛ miishɛɛ lɛ pɛ mihãa amɛnaa mifotoi lɛ.”​—Cheyenne.\n“Bei pii lɛ, dani mikɛ mifotoi baawo intanɛt lɛ nɔ lɛ, mibiɔ mihe saji tamɔ: ‘Ani esa akɛ mɔ kroko ana? Ani ebaagba mɛi komɛi anaa? Ani wɔ sɛɛ lɛ mashwa mihe akɛ mikɛ foto nɛɛ wo nɔ?’”​—Eliana.\nNɔ Ni Ofotoi Wieɔ Yɛ Ohe\nNá miishɛɛ ni ofee shweshweeshwe kɛ́ okɛ onanemɛi miigba sane yɛ Intanɛt lɛ nɔ.\nKɛmaje Mɔ Ko Kɛmaje Mɔ Ko Mɛni Esa Akɛ Male Yɛ Mfonirii Ni Akɛwoɔ Intanɛt Lɛ Nɔ Koni Mɛi Ana Lɛ He?